
Text rozhodnutia
Súd: Krajský súd Bratislava Spisová značka: 10Sd/107/2015 Identifikačné číslo súdneho spisu: 1015201551 Dátum vydania rozhodnutia: 16. 08. 2016 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2016:1015201551.3 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľky: B. C., bytom U. XX, C., kontaktná adresa: X. Proti S., E.Á. XX, C. proti odporkyni: Sociálnej poisťovni ústredie v Bratislave, ul. 29. augusta č. 8, Bratislava, o sumu invalidného dôchodku, takto r o z h o d o l : Súd rozhodnutie odporkyne číslo XXX XXX XXXX X zo dňa 5. januára 2015 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 5. januára 2015 odporkyňa podľa § 73, § 112 ods. 4 a 6, § 82 zákona č. 461/2003 Z.z. o sociálnom poistení v znení neskorších predpisov znížila navrhovateľke sumu invalidného dôchodku od 4.februára 2015 na 114,60 eur mesačne. Rozhodla tak s odôvodnením, že podľa posudku posudkového lekára Sociálnej poisťovne, pobočka Bratislava zo dňa 4. decembra 2014 navrhovateľka je naďalej invalidná s mierou poklesu schopnosti vykonávať zárobkovú činnosť 45 %. Navrhovateľka návrhom zo dňa 16.02.2015 žiadala preskúmať toto rozhodnutie a uviedla, že jej zdravotný stav sa nezlepšil a prikladá aktuálnu lekársku správu z gastroenterológie. Súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Súd vykonal dokazovanie výsluchom odporkyne, posudkami posudkového lekára Sociálnej poisťovne pobočky Bratislava zo dňa 4. decembra 2014 a zo dňa 14. mája 2015, posudkom posudkového lekára Sociálnej poisťovne ústredie Bratislava zo dňa 8. septembra 2015, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (§ 153 ods. 5 zákona č. 461/2003 Z.z.). Podľa § 112 ods. 4 zákona č. 461/2003 Z.z. o sociálnom poistení v znení neskorších predpisov výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Navrhovateľka bola uznaná za invalidnú od 4.12.2014 na základe posudku posudkového lekára Sociálnej poisťovne pobočka Bratislava zo dňa 4.12.2014, ktorý ju uznal za invalidnú podľa § 71 ods. 1 zákona č. 461/2003 Z. z. o sociálnom poistení s mierou poklesu vykonávať zárobkovú činnosť 45 %. Rozhodujúcim zdravotným postihnutím u navrhovateľky boli stanovené choroby tráviacej sústavy, choroby pečene, žlčových ciest a podžalúdkovej žľazy, choroby pečene, stredne ťažkého stupňa ( kapitola X., oddiel D, položka 1) písm. b) prílohy č. 4 zákona č. 461/2003 Z.z. ), kde mieru poklesu schopnosti vykonávať zárobkovú činnosť posudkový lekár stanovil na 40 %. Za iné zdravotné postihnutie zvýšil percentuálnu mieru o 5 %. Celková miera poklesu schopnosti vykonávať zárobkovú činnosť je 45 %. Navrhovateľka v opravnom prostriedku zo dňa 16.02.2015 nesúhlasila s určenou mierou poklesu schopnosti vykonávať zárobkovú činnosť. Posudkový lekár Sociálnej poisťovne pobočka Bratislava v posudku zo dňa 14. mája 2015 uviedol, že navrhovateľka v roku 2013 bola uznaná invalidnou s MPSVZČ 65 % pre ťažkú cirhózu pečene. Od uznania invalidity pokračuje v starostlivosi gastroenterológa. V novembru 2013 prekonala ľahkú exarcerbáciu chronickej pankreatitídy. Celkovo došlo k zlepšeniu zdravotného stavu v tom zmysle, že pri vyšetrení na GEA dňa 30.9.2014 nie je hmatná pečeň ani slezina, na USG brucha dňa 22.10.2014 je pečeň nezväčšená, bez ložiskových zmien, žlčník je bez konkrementov, v roku 2013 mnohopočetná litiáza. Poukázal na to, že nie sú prítomné známky portálnej hypertenzie, v roku 2013 suponovaná obojstranná chronická nefropatia sa nepotvrdila. Pretrváva len chronická pankreatopatia. Podľa gastroenterológa sa jedná o cirhózu pečene, št. Child B Pugh B, etanol etiológie, čo je stredne ťažký stupeň ochorenia, pre ktorý pri doterajšom priebehu hodnotil MPSVZČ na hornej hranici možného rozpätia, t.j. 40 %. Súčasné kombinované postihnutie pankreasu pri zistenom stave podmieňuje len jej navýšenie o 5 %. Mieru poklesu schopnosti vykonávať zárobkovú činnosť v precentách určil vo výške 45 %. Posudkový lekár Sociálnej poisťovne ústredie Bratislava v posudku zo dňa 8.9.2015 uviedol, že i keď navrhovateľka vo svojom opravnom prostriedku uvádza, že sa jej zdravotný stav zhoršil, dokumentované vyšetrenia dokladajú zlepšenie stavu, zlepšila sa výživa, pribrala, z pásma podvýživy sa dostala do rámca normálnej hmotnosti (BMI nad 20). Laboratórne parametre, ktoré monitorujú funkciu pečene sa zlepšili. Hodnota zrážanlivosti krvi je v norme, hepatálne testy klesli do hranice normy, hladina žlčového farbiva bilirubínu je v norme. Navrhovateľka je bez výpotku v brušnej dutine, kvôli ktorému bola v roku 2012 aj hospitalizovaná na internom oddelení, kde bolo potrebné tekutinu opakovane vypúšťať pomocou punkcie brušnej dutiny. Pri gastrofibroskopickom vyšetrení sa nepotvrdili v minulosti prítomné žalúdočné vredy, ale už iba ľahké zápalové zmeny na sliznici žalúdka v oblasti vchodu. Kŕčové žily v okolí pažeráka sa zmenšili, sú opisované ako „malé, zbytkové“. Všetky doložené nové odborné lekárske nálezy dokumentajú postupné zlepšovanie dohodobých, chronických ochorení navrhovateľky. Naďalej potvrdil invaliditu od 4.12.2014 s celkovou MPSVZČ 45 %, z toho 40 % na rozhodujúce zdravotné postihnutie - poškodenie pečene a zvýšenie o 5 % na pridružené ochorenia. Rozhodujúcim zdravotným postihnutím sú choroby tráviacej sústavy, choroby pečene, žlčových ciest a podžalúdkovej žľazy, choroby pečene, stredne ťažkého stupňa. Navrhovateľka je naďalej invalidná podľa § 71 ods. 1 zákona č. 461/2003 Z. z. o sociálnom poistení. Navrhovateľka sa na pojednávanie dňa 16.8.2016 nedostavila, bola riadne predvolaná, doručenie mala vykázané podľa § 47 ods. 2 Občianskeho súdneho poriadku (ďalej len O.s.p.), a preto súd podľa § 101 ods. 2 O.s.p. vec prejednal v jej neprítomnosti. Zástupkyňa odporkyne žiadala napadnuté rozhodnutie zo dňa 5.1.2015 o znížení invalidného dôchodku ako vecne správne potvrdiť. Zdravotný stav a miera poklesu schopnosti vykonávať zárobkovú činnosť (MPSVZČ) boli posúdené posudkovým lekárom sociálneho postenia dňa 4.12.2014 na základe kontrolnej lekárskej prehliadky určenej na október 2014 so záverom, že invalidita trvá naďalej, a bola zmena MPSVZČ zo 65 % na 45 % od 4.12.2014. Posudkoví lekári sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľkou uvádzané ťažkosti a vyporiadali sa s lekárskymi nálezmi nachádzajúcimi sa v zdravotnej dokumentácii navrhovateľky. Zhodne určili, že rozhodujúcim zdravotným postihnutím u navrhovateľky sú choroby tráviacej sústavy, choroby pečene, žlčových ciest a podžalúdkovej žľazy, choroby pečene, stredne ťažkého stupňa (kapitola X, oddiel D, položka 1.b.) prílohy č. 4 zákona č. 461/2003 Z.z.). Zotrvali na stanovenej miere poklesu schopnosti vykonávať zárobkovú činnosť 45 %, z toho 40% na rozhodujúce zdravotné postihnutie - poškodenie pečene a zvýšenie o 5 % na pridružené ochorenia. Navrhovateľka je naďalej invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Invalidita trvá naďalej, od 4.12.2014 s MPSVZČ 45 %, a vznikla v dôsledku choroby. Všetky doložené nové odborné lekárske nálezy dokumentujú postupné zlepšovanie dohodobých, chronických ochorení navrhovateľky. Pri KLP dňa 4.12.2014 bolo konštatované zlepšenie stavu, takže MPSVZČ bola znížená na 45 % pre ochorenie pečene stredne ťažkého stupňa. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutie odporkyne číslo XXX XXX XXXX X zo dňa 5. januára 2015 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná a odporkyni trovy konania neprislúchajú. Podľa ustanovenia § 492 ods. 1 SSP konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods. 1 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1015201551.3 (dáta aktuálne k 4. 11. 2026). Záväzné je znenie zverejnené súdom.




